Aktīva un radoša pieredze HORVĀTIJĀ.

Laika posmā no 4. līdz 10. jūlijam, 2021.g. , man bija iespēja piedalīties mācībās Splitā, Horvātijā, kuras rīkoja Erasmus Plus Croatia Maksima Teacher Training centra pedagogi, biedrības Kultūras un izglītības studija Talantu pilsēta realizētajā Erasmus Plus KA 1 projekta „Aktīvi un radoši” ietvaros (Nr. 2019-1-LV01-KA104-060133).

Pēdējo divu gadu situācija pasaulē saistībā ar COVID – 19 bija ieviesusi korekcijas arī mūsu projektā un apmācībās. Projekts tika pārcelts par gadu un šī bija pēdējā iespēja realizēt mobilitāti. Diemžēl vairāki pasniedzēji tieši epidemioloģiskās situācijas dēļ izvēlējās nepiedalīties kursos. Izvēlētā valsts – Horvātija - bija droša mācībām klātienē un ar CovidPass potēšanas sertifikātu lielu sarežģījumu ceļojot arī nebija. Protams, iekštelpās arī Horvātijā bija jālieto sejas maskas.

Apbrīnoju organizatoru apņēmību noorganizēt kvalitatīvas kursu programmas 64 dalībniekam no 14 valstīm vienlaikus. Katrs dalībnieks saņēma kursu karti, programmu, mācību vietu plānu un grafiku. Tikai pirmais, iepazīšanās vakars, kad dalībnieki prezentēja savas valstis un organizācijas, notika visiem kopā, bet arī sadalot grupas uz pusēm. Šoreiz arī prezentāciju laiks bija limitēts, tāpēc tikai nedaudz guvām ieskatu citu valstu izglītības sistēmās un iepazinām citas skolas un organizācijas.

Savukārt katrai grupai mācības notika jau pa tēmām un pēc plāna. Mūsu grupiņā bija kolēģi no Lietuvas, Spānijas, Itālijas, Latvijas. Pasniedzēji Ana un Dario. Abi īsti sava darba entuziasti. Kursu pedagogi ir arī valodu pasniedzēji Pappagallo valodu skolā, tāpēc daudz diskutējām par motivācijas nozīmi mācību kontekstā. Bija gan spēles, gan modernās tehnoloģijas, gan mācības multisensorajā un āra vidē. Multisensorās izglītības piemēri paliks atmiņā ilgāk, piemēram , ko nozīmē ‘” druska” jeb sāls lietuviešu valodā, kāds sakars tuksnesim ar peldbrillēm, utt. Kā teica pasniedzēja Ana - „Ir jāmāk mazu gabaliņu no dzīves iesaiņot reālā dzīves stāstā. „ Vēl iepazītās drāmas metodes bija Radio intervija un Spēja pārliecināt kādu par savu produktu (Convince me!)

 Iepazināmies ar jaunām un inovatīvām motivācijas stratēģijām, bet arī apspriedām vecās, varbūt jau piemirstās metodes. Valodu apguves jomā domas dalījās par dzimtās valodas izmantošanu dažādos valodas apguves posmos. Padiskutējām arī par punktu sistēmu, kas vismaz Horvātijā ir liels motivātors mācīties. Domas dalījās arī par mājas darbu nepieciešamību un efektivitāti. Ir interesanti tā satikties pasniedzējiem un skolotājiem no dažādām valstīm, dažādām jomām un izvērtēt gan savu, gan kolēģu mācību stilu un metodes. Vienas pareizās atbildes un taisnības jau nav. Interesanti, ka angļu valoda Horvātijā vairs neskaitās svešvaloda, tā vienkārši ir jāzina un viss. Tā tiek apgūta gan skolā, gan ārpus tās. Tomēr pati Horvātijas izglītības sistēma vēl nav līdz galam moderna, apgūstamo mācību priekšmetu daudzums un zināšanu apjoms ir pārāk liels ( 18 dažādi priekšmeti vienā nedēļā) un smagnējs. Izskanēja piebilde, ka Somijā tā ir bijis pirms gadiem trīsdesmit... Daudzi skolēni apmeklē privātnodarbības un dažādus papildus kursus. Vēl Horvātijā liela uzmanība ir pievērsta debatēm un skolēnu prasmēm izteikt savu viedokli. Savukārt Spānijā esot populāra loģikas spēle „Find the killer!”

Man visnoderīgākais būs apgūtais online rīks VITA, ar kura palīdzību ir viegli veidot īsas video prezentācijas gan pasniedzējiem, gan studentiem. Links uz šo bezmaksas rīku ŠEIT: <https://play.google.com/store/apps/details?id=com.snowcorp.vita&hl=en_US&gl=US>

Pirmais mēģinājums izveidot kvalitatīvu klipu gan man vēl neizdevās, un nāksies mājās patrenēties, bet to noteikti izmantošu gan nodarbībās, gan veidojot atskaites. Izveidotos videoklipus var arī ievietot YouTube un mājas lapās.

Vēl mazāk zināms rīks, bet arī viegli apgūstams un izmantojams ir JeopardyLabs. Links uz šo rīku ŠEIT: <https://jeopardylabs.com/> Ar šī rīka palīdzību uzzinājām daudz interesantu faktu par Horvātiju. Pasniedzēja Ana uzsvēra nepieciešamību pareizi formulēt jautājumus, lai tie būtu izaicinājuma pilni.

Par radošumu mācību procesā - vērojām TED Talks, Ken Robinson runu un pēc tam diskutējām, vai tiešām mūsu skolas nogalina radošumu. Iepazinām arī spēles „Spin a wheel” un „Gold Quest” . Man bija prieks dalīties ar apgūtajām zināšanām uzreiz Facebook lapā arī ar manu pasniedzēju no iepriekšējiem kursiem Anglijā, pedagogu no Somijas Petri Ilmonen, jo pasniedzēji jau visā pasaulē ir vienādi, vēlas uzzināt par jaunām iespējām un jaunām metodēm.

Pasniedzēja Ana Mladina Puljak mudināja veicināt studentu iztēli caur stāstu stāstīšanas metodēm. Stāstu stāstīšana attīsta valodu, paspilgtina iztēli, atklāj radošumu, sniedz iespēju papildināt stāstus ar multisensorajiem elementiem.

Pasniedzēja Dario Čaljkušič prezentācija „Kā padarīt labu skolotāju par izcilu” lika aizdomāties, kā pasniedzējus un skolotājus redz audzēkņi. Pappagallo Valodu skolā ir iegādāta interaktīvā grīda ( Active Floor), ko mums arī nodemonstrēja, nedaudz līdzīga interaktīvajai baltajai tāfelei, kas padara mācības vēl aizraujošākas.

Par dalību kursos esmu saņēmusi gan kursu sertifikātu, gan Europass mobilitātes dokumentu. Tagad dalīšos pieredzē ar kolēģiem metodiskajā sēdē, sagatavojot prezentācijas gan par projektu, gan par kursos iegūtajām zināšanām. Šovasar diemžēl nenotiek Baltijas valstu pieaugušo izglītotāju vasaras skola, tomēr ar projekta ieguvumiem varēšu dalīties augusta beigās vizītē pie kolēģiem Bulgārijā.

Splita ir jauka pilsētiņa Adrijas jūras krastā. Lidojums ar AirBaltic – tikai pāris stundas. Nokļuvām Horvātijā ļoti karstā laikā, plus 34 grādi, daždien pat plus 38. Veldzējāmies sāļajā Adrijas jūras ūdenī, izbaudījām akmeņainās pludmales. Ļoti patīkama atslodze bija, apmeklējot Krka Nacionālo parku un ūdenskritumus. Apmeklēju arī Splitas vēstures muzeju. Iepazinu aizraujošo Horvātijas un Splitas vēsturi un kultūru. Mūsu gide Suzie bija vienkārši superīga.

Esmu priecīga par šo iespēju apgūt jaunas zināšanas un turpināt darboties aktīvi un radoši arī turpmāk.

Pasniedzēja Rita Liepiņa